กรุงไทยชูพันธบัตรทั่วโลก
บลจ.กรุงไทย คลอดกองทุนลงทุนพันธบัตรทั่วโลก “ไทยพาณิชย์” แนะเก็บของถูกส่ง 3 กองทุนใหม่ขายวันนี้
11 ต.ค. 2554

บลจ.กรุงไทย คลอดกองทุนลงทุนพันธบัตรทั่วโลก “ไทยพาณิชย์” แนะเก็บของถูกส่ง 3 กองทุนใหม่ขายวันนี้ 
นายสมชัย บุญนำศิริ กรรมการผู้จัดการบริษัท หลักทรัพย์จัดการกองทุน กรุงไทย (KTAM) เปิดเผยว่า บริษัทจะเปิดจำหน่ายกองทุนเปิดเคแทม เวิลด์ บอนด์ ฟันด์ (KT-BOND) ระหว่างวันที่ 13-25 ต.ค. 2554 เน้นลงทุนไม่น้อยกว่า 80% ของมูลค่าทรัพย์สินสุทธิของกองทุนรวมหลัก Templeton Global Bond Fund ซึ่งมีวัตถุประสงค์เพื่อให้ได้ผลตอบแทนสูงสุดจากรายได้และดอกเบี้ย การเพิ่มขึ้นของมูลค่าเงินลงทุนและกำไรจากค่าเงิน กองทุนป้องกันความเสี่ยงจากอัตราแลกเปลี่ยนสกุลเหรียญสหรัฐเกือบทั้งหมด
ด้านผลดำเนินงานของกองทุนหลัก ณ วันที่ 31 ส.ค. 2554 ย้อนหลัง 1 ปี อยู่ที่ 9.3% ตั้งแต่ต้นปีถึงปัจจุบันอยู่ที่ 4.2% ไม่เคยมีปัญหาตราสารที่ลงทุนผิดนัดชำระและไม่ได้ลงทุนในตราสารหนี้ประเทศที่มีปัญหาในยุโรป พอร์ตลงทุนสูงสุดอยู่ที่พันธบัตรเกาหลีใต้ 15% โปแลนด์ 10% มาเลเซีย 9.5% เป็นต้น ปัจจุบันมีขนาดสินทรัพย์ 5 หมื่นล้านเหรียญสหรัฐ 
ด้านนายปวิณ รอดลอยทุกข์ ผู้อำนวยการฝ่ายบุคคลธนกิจ ธนาคารซิตี้แบงก์ ในฐานะตัวแทนสนับสนุนการขาย กล่าวว่า กองทุนตราสารหนี้เหมาะสมกับพอร์ตการลงทุน นักลงทุนส่วนมากสามารถได้ประโยชน์จากการจัดสรรการลงทุนในตราสารหนี้ไม่ว่าจะเป็นรายได้จากดอกเบี้ย ราคาที่ไม่ผันผวนและโอกาสเติบโตในระยะยาว
นักวิเคราะห์ซิตี้แบงก์ เชื่อว่า ภาวะตลาดที่กลับสู่สินทรัพย์ที่มีคุณภาพ อัตราการเติบโตทางเศรษฐกิจที่ลดลงและอัตราเงินเฟ้อที่ลดลง ส่งผลให้ผลตอบแทนของพันธบัตรของกลุ่มประเทศพัมนาแล้วปรับตัวลงสู่ระดับต่ำเป็นประวัติการณ์ อย่างไรก็ดีการขาดปัจจัยกระตุ้นให้อัตราดอกเบี้ยปรับตัวสูงขึ้นส่งผลให้ผลตอบแทนของพันธบัตรรับบาลที่มีคุณภาพสูงคงอยู่ในระดับนี้หรือลดลงได้อีกระยะหนึ่ง
นางโชติกา สวนานนท์ กรรมการผู้อำนวยการ บลจ.ไทยพาณิชย์ เปิดเผยว่า ขณะนี้หุ้นและทองคำปรับตัวลงมามาก จึงเป็นจังหวะที่นักลงทุนสามารถทยอยเข้าเก็บสะสมโดยไม่ต้องรอจนถึงสิ้นปี ซึ่งทั้งสองสินทรัพย์มีโอกาสปรับขึ้น 
บริษัทจึงออกกองทุนเพื่อการเลี้ยงชีพ (RMF) เพิ่มอีก 2 กองทุน ได้แก่ กองทุนเปิดไทยพาณิชย์ โกลด์ THB เฮดจ์ เพื่อการเลี้ยงชีพลงทุนหน่วยลงทุนของกองทุน SPDR Gold Trust จดทะเบียนในสิงคโปร์ กองทุนเปิดไทยพาณิชย์ SET50 INDEX เพื่อการเลี้ยงชีพและเปิดจำหน่ายกองทุนเปิดไทยพาณิชย์ SET50 INDEX ตั้งแต่วันนี้ถึง 17 ต.ค.นี้ หลังการเสนอขายครั้งแรกผู้ลงทุนสามารถซื้อขายหน่วยลงทุนได้ทุกวันทำการ